കരുവന്നൂര് ബാങ്ക് തട്ടിപ്പ്: പ്രസിഡന്റ് അടക്കം നാല് ഭരണസമിതി അംഗങ്ങള് അറസ്റ്റില് തൃശൂര്: കരുവന്നൂര് സഹകരണ ബാങ്ക് തട്ടിപ്പ് കേസില് സി.പി.എം പ്രദേശിക നേതാക്കളായ നാല് ഭരണ സമിതി അംഗങ്ങള് കൂടി അറസ്റ്റില് പ്രസിഡന്റ് കെ.കെ ദിവാകരന്, അംഗങ്ങളായ ജോസ്, ലളിതന്, പി.എസ് ബൈജു എന്നിവരാണ് അറസ്റ്റിലായത്. വീടുകളില് നിന്നാണ് ഇന്നു രാവിലെ വീടുകളില് നിന്ന് കസ്റ്റഡിയില് എടുത്തത്. ഇവരെ തൃശൂര് ക്രൈംബ്രാഞ്ച് ആസ്ഥാനത്ത് ചോദ്യം ചെയ്തുവരികയാണ്. ഇന്ന് കോടതിയില് ഹാജരാക്കും. കേസില് ഭരണസമിതി അംഗങ്ങളായ 13 പേര്ക്കെതിരെ നേരത്തെ കേസെടുത്തിരുന്നു. മറ്റുള്ളവരെയും വൈകാതെ അറസ്റ്റു ചെയ്യുമെന്നാണ് സൂചന. വായ്പ തട്ടിപ്പുമായി ബന്ധപ്പെട്ട് നേരത്തെ അഞ്ച് ഉദ്യോഗസ്ഥര് അറസ്റ്റിലായിരുന്നു. ഇതോടെ അറസ്റ്റിലാകുന്നവരുടെ എണ്ണം ഒമ്ബതായി. ഉദ്യോഗസ്ഥര് മാത്രം ശ്രമിച്ചാല് വായ്പ തട്ടിപ്പ് നടക്കില്ലെന്നാണ് ക്രൈംബ്രാഞ്ച് നിഗമനം. വായ്പ എടുക്കുന്നതിനായി ഇടപാടുകാര് സമര്പ്പിക്കുന്ന ഭൂരേഖകളില്മേല് വീണ്ടും വായ്പ എടുത്ത് 100 കോടിയിലേറെ രൂപ തട്ടിയെടുത്തുവെന്നാണ് കേസ്. ഭൂരേഖകളിന്മേല് വ്യാജരേഖ ചമച്ചാണ് തട്ടിപ്പ് നടത്തിയതെന്നാണ് കണ്ടെത്തല്. വായ്പകള്ക്ക് അംഗീകാരം നല്കേണ്ടത് ഭരണസമിതി അംഗങ്ങളാണ്. വായ്പ തട്ടിപ്പിന് കൂട്ടുനിന്നതിന് ഭരണസമിതി അംഗങ്ങള് സാമ്ബത്തിക നേട്ടമുണ്ടാക്കിയിട്ടുണ്ടോ എന്നും പരിശോധിക്കുന്നുണ്ട്. വായ്പ തട്ടിപ്പിലൂടെ സമാഹരിച്ച പണം ഉദ്യോഗസ്ഥര് റിയല് എസ്റ്റേറ്റ് റിസോര്ട്ട് ബിസിനസില് മുടക്കിയതായി അന്വേഷണ സംഘം നേരത്തെ കണ്ടെത്തിയിരുന്നു.